HIMPUNAN HADITH HARIAN JAKIM 


Kategori : AKIDAH Akhlak 
Tajuk : 

Rahmat Atau Laknat 

Hadith : 

Dari 'Atha' bin Abu Rabah r. a katanya, dia mendengar Aisyah isteri Rasulullah saw. bercerita: "Bila angin 
bertiup kencang dan langit mendung berawan banyak, tampak kegelisahan di wajah Rasulullah saw 
sehingga baginda maju mundur (berjalan mundar-mandir). Apabila hujan telah turun wajah baginda 
berubah menjadi gembira dan hilang kegelisahannya. Berkata Aisyah: "Aku bertanya kepada baginda, 
apa yang menyebabkan baginda gelisah sebegitu rupa." Jawab baginda, :"Aku khuatir kalau-kalau angin 
dan mendung itu menjadi laknat yang ditimpakan kepada umatku. Tetapi bila hujan telah turun maka 
hal itu adalah rahmat." 

(Muslim) 


Huraian 

Allah SWT menyuruh kita hamba -hambanya agar sentiasa melakukan apa yang disuruh- 
Nya dan meninggalkan apa yang dilarang-Nya.Maka selaku manusia yang ditugaskan 
menjadi khalifah Allah, wajib ke atas kita menjalankan perintah Allah itu tanpa rasa 
malas, angkuh dan sombong atau dengan lain perkataan menderhakai Allah dengan 
melakukan berbagai kemaksiatan di muka bumi ini. Sesungguhnya apabila kemurkaan 
Allah menjelma akibatnya amat dahsyat sekali sebagaimana yang telah berlaku pada 
kaum 'Add yang hanyut dengan seribu satu kemaksiatan hingga pada suatu ketika telah 
datang kepada mereka awan mendung dan mereka berkata:"Inilah awan-awan yang akan 
menurunkan hujan bagi kita..." Namun ternyata bahawa hal yang sebaliknya berlaku di 
mana kebaikan yang mereka sangkakan akan mendatangi mereka sebenarnya adalah satu 
bala (malapetaka) yang diturunkan Allah akibat dari kejahatan yang mereka lakukan. 
Mengingatkan hal inilah, Rasulullah saw. akan merasa resah gelisah setiap kali awan 
mendung berarak, memikirkan sama ada ia merupakan satu rahmat atau satu laknat 
daripada Allah SWT. Oleh itu sebagai umat Islam, kita ini hendaklah sentiasa beringat dan 
menjauhi perkara yang mengundang kemurkaan Allah SWT. Lebih-lebih lagi di akhir 
zaman ini, berbagai-bagai malapetaka alam yang terjadi seperti gempa bumi, taufan, 
letupan gunung berapi, banjir besar, ombak besar dan sebagainya berlaku dan 
sesungguhnya segala peristiwa tersebut sebenarnya mempunyai pengajaran (mesej) 
yang tersendiri untuk umat manusia seluruhnya di mana hanya manusia yang benar- 
benar beriman dan beramal soleh serta yang diberi taufik dan hidayah sahaja yang akan 
sedar dan mengambil iktibar daripadanya. 



